
RAPORT  COMUN

asupra propunerii legislative pentru constituirea unei surse de venit la bugetul de stat
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru buget, finanţe şi bănci au fost sesizate, prin adresa nr. Plx 820 din 29 noiembrie 2010, cu dezbaterea pe fond a propunerii legislative pentru constituirea unei surse de venit la bugetul de stat. 
La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere: 

· avizul favorabil al Consiliului Legislativ (nr.812/28.06.2010)

· avizul favorabil al Comisiei juridice, de disciplină şi imunităţi (nr.31/1210/15.12.2010)
· avizul negativ al Comisiei pentru administraţie publică, amenajarea teritoriului şi echilibru ecologic (nr.26/1797/20.12.2010)
· punctul de vedere negativ al Guvernului (nr.2084/09.08.2010).

Propunerea legislativă are ca obiect de reglementare constituirea ca sursă de venit la bugetul de stat a indemnizaţiei lunare cuvenită membrilor consiliilor de administraţie şi adunărilor generale ale acţionarilor din cadrul socităţilor/companiilor naţionale şi societăţilor comerciale la care statul sau o unitate administrativ - teritorială este acţionar unic majoritar.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile Regulamentului Camerei Deputaţilor, Comisiile au dezbătut propunerea legislativă în şedinţe separate. 

La şedinţa Comisiei pentru buget, finanţe şi bănci din data de 25 ianuarie 2011 au fost prezenţi 33 deputaţi din totalul de 39 membri. Raportul de respingere a fost adoptat cu majoritate de voturi.
La şedinţa Comisiei pentru muncă şi protecţie socială din data de 20 aprilie 2011 au fost prezenţi 25 deputaţi din totalul de 27 membri. Raportul de respingere a fost adoptat cu unanimitate de voturi.
Comisiile propun Plenului Camerei Deputaţilor respingerea iniţiativei legislative din următoarele considerente:
· potrivit prevederilor OUG nr.3/2011, până la data de 31 decembrie 2011 reprezentanţii statului sau ai unităţilor administrativ-teritoriale din structurile de conducere sau de control ale regiilor autonome, companiilor naţionale şi societăţilor la care capitalul social este deţinut integral sau majoritar de stat ori de o unitate administrativ-teritorială, inclusiv filialele acestora, care se supun prevederilor art.3¹ alin.(1) din OUG nr.79/2008, beneficiază de o indemnizaţie de 1% din remuneraţia directorului/directorului general sau a preşedintelui consiliului de administraţie, respectiv al consiliului de supraveghere;

· prin Ordinul ministrului finanţelor publice nr.1729/2010 s-a solicitat demnitarilor din structura ministerului să opteze pentru donarea integrală la bugetul de stat a sumelor încasate pentru activitatea depusă ca reprezentant al statului în organismele de conducere, în acest sens, în clasificaţia bugetară s-a introdus contul “Donaţii pentru diminuarea efectelor crizei  economice”;
· propunerea  legislativă nu respectă prevederile art.55 alin.(3) din Legea nr.24/2000 privind normele de tehnică legislativă pentru elaborarea actelor normative, republicată, potrivit căreia la actul normativ cu caracter temporar se prevede şi perioada de aplicare sau data încetării aplicării sale. De asemenea, nu se prevede o procedură prin care sumele se virează la bugetul de stat şi, eventual, stabilirea destinaţiei acestor sume după includerea lor în buget.
Propunerea legislativă a fost respinsă de Senat în şedinţa din 24 noiembrie 2010.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

